SPRÁVA KOMISIE

Holandsko



Správa vypracovaná v súlade s článkom 126 ods. 3 Zmluvy o fungovaní Európskej únie

1. Úvod

Komisia 20. marca 2020 prijala oznámenie o aktivácii všeobecnej únikovej doložky Paktu stability a rastu. Doložka v zmysle článku 5 ods. 1, článku 6 ods. 3, článku 9 ods. 1 a článku 10 ods. 3 nariadenia (ES) č. 1466/97, ako aj článku 3 ods. 5 a článku 5 ods. 2 nariadenia (ES) č. 1467/97 uľahčuje koordináciu rozpočtových politík v časoch prudkého hospodárskeho poklesu. Komisia vo svojom oznámení adresovanom Rade vyjadrila názor, že vzhľadom na očakávaný prudký hospodársky pokles v dôsledku vypuknutia pandémie COVID-19 súčasné podmienky umožňujú aktiváciu doložky. Ministri financií členských štátov vyjadrili 23. marca 2020 súhlas s posúdením Komisie. Aktivácia všeobecnej únikovej doložky umožňuje dočasný odklon od postupu úprav smerom k dosiahnutiu strednodobého rozpočtového cieľa za predpokladu, že to neohrozí fiškálnu udržateľnosť v strednodobom horizonte. Pokiaľ ide o nápravnú časť paktu, Rada môže na základe odporúčania Komisie tiež rozhodnúť, že prijme revidovanú fiškálnu trajektóriu. Všeobecnou únikovou doložkou sa nepozastavujú postupy Paktu stability a rastu. Členským štátom to umožňuje odchýliť sa od rozpočtových požiadaviek, ktoré by sa za bežných okolností uplatňovali, zatiaľ čo Komisii a Rade to umožňuje uskutočniť potrebné opatrenia koordinácie politík v rámci paktu.

Z údajov, ktoré holandské orgány oznámili 31. marca 2020 a ktoré následne overil Eurostat, vyplýva, že prebytok verejných financií v Holandsku dosiahol v roku 2019 výšku 1,7 % HDP, zatiaľ čo hrubý dlh verejnej správy sa nachádzal na úrovni 48,6 % HDP. Holandská vláda očakáva podľa jarného rozpočtového memoranda, že celkové saldo verejných financií sa zhorší na deficit vo výške 11,8 % HDP v roku 2020 a pomer dlhu verejnej správy k HDP sa zvýši na 65,2 %. Podľa prognózy Komisie z jari 2020 sa deficit odhaduje na úrovni 6,3 % HDP v roku 2020, zatiaľ čo pomer dlhu sa predpokladá na úrovni 62,1 % HDP.

Plánovaný deficit na rok 2020 predstavuje dôkaz prima facie o existencii nadmerného deficitu podľa vymedzenia v Pakte stability a rastu.

Na základe uvedených skutočností Komisia preto vypracovala túto správu, v ktorej sa analyzuje dodržiavanie kritéria deficitu vymedzeného v zmluve zo strany Holandska. Dlhové kritérium možno považovať za splnené, keďže miera zadlženosti je v roku 2019 pod referenčnou hodnotou 60 % HDP stanovenou v zmluve. Zohľadňujú sa v nej všetky závažné faktory a náležite sa prihliada na rozsiahly hospodársky otras, ktorý súvisí s pandémiou ochorenia COVID-19.

Tabuľka 1. Deficit a dlh verejných financií (% HDP)

2016 2017 2018 2019 2020 KOM 2021 KOM Kritérium deficitu Saldo verejných financií 0,0 1,3 1,4 1,7 –6,3 –3,5 Dlhové kritérium Hrubý dlh verejnej správy 61,9 56,9 52,4 48,6 62,1 57,6

Zdroj: Prognóza Komisie z jari 2020

2.Kritérium deficitu

V programe stability, ktorý predložili holandské orgány 29. apríla 2020 sa plánuje prebytok vo výške 1,1 % HDP v roku 2020. Rozpočtová prognóza je založená na makroekonomickom scenári, v ktorom sa predpokladá rast HDP na úrovni 1,4 % v roku 2020 a ktorý sa už nemôže považovať za realistický. Holandské ministerstvo financií však 24. apríla zaslalo parlamentu rozpočtové memorandum, v ktorom sa uvádza deficit vo výške 11,8 % HDP v roku 2020, čo je výrazne nad referenčnou hodnotou 3 % HDP stanovenou v zmluve.

Plánované prekročenie referenčnej hodnoty stanovenej v zmluve je v roku 2020 výnimočné, keďže je dôsledkom prudkého hospodárskeho poklesu. Vzhľadom na vplyv pandémie COVID-19 na holandské hospodárstvo sa v prognóze Komisie z jari 2020 predpokladá, že v roku 2020 dôjde k poklesu reálneho HDP o 6,8 %.

Na základe prognózy Komisie z jari 2020, v ktorej sa predpokladá, že dlh verejných financií zostane nad úrovňou 3 % HDP aj v roku 2021, by plánované prekročenie referenčnej hodnoty stanovenej v zmluve nebolo dočasné.

Skrátka plánovaný deficit na rok 2020 je výrazne nad referenčnou hodnotou 3 % HDP stanovenou v zmluve. Plánované prekročenie sa považuje za výnimočné, no nie dočasné podľa vymedzenia v zmluve a Pakte stability a rastu. Z analýzy teda vyplýva, že kritérium deficitu podľa vymedzenia v zmluve a nariadení (ES) č. 1467/97 prima facie nie je splnené.